                                           
ANEXĂ LA HCL Nr.
R E G U L A M E N T
de organizare şi funcţionare a Ansamblului Folcloric „Doina Tudoreană” 

CAPITOLUL I DISPOZIŢII GENERALE
Art. l. Ansamblul Folcloric “Doina Tudorenilor” Tudor Vladimirescu, denumit în continuare
Ansamblu, este instituţie de spectacole de repertoriu, fără personalitate juridică,
care realizează şi prezintă producţii artistice folclorice.
Art. 2. Ansamblul Folcloric “Doina Tudorenilor” Tudor Vladimirescu funcționează pe lângă Caminul Cultural Tudor Vladimirescu sub autoritatea Consiliului Local al Comunei Tudor Vladimirescu.
Art. 3. Ansamblul Folcloric “Doina Tudoreană” Tudor Vladimirescu îşi desfăşoară activitatea
în conformitate cu prevederile legislaţiei române în vigoare şi ale prezentului Regulament.
Art. 4. Ansamblul Folcloric “Doina Tudorenilor” Tudor Vladimirescu are sediul în comuna Tudor Vladimirescu, strada Brăilei, nr. 85, in clădirea Caminului Cultural Tudor Vladimirescu.
CAPITOLUL II SCOP ŞI OBIECT DE ACTIVITATE
Art. 5. (1) Ansamblul Folcloric “Doina Tudorenilor” Tudor Vladimirescu este o instituţie publică de cultură care îndeplineşte rolul de promovare şi valorificare a culturii tradiţionale şi a creaţiei populare contemporane, printr-o riguroasă activitate artistică, realizată prin spectacole proprii și prin participarea la evenimente culturale și sociale locale, naționale sau internaționale.
 (2) Ansamblul Folcloric “Doina Tudorenilor” Tudor Vladimirescu iniţiază şi desfăşoară proiecte în domeniul educaţiei permanente, culturii tradiţionale şi creaţiei populare contemporane, urmărind:
– elaborarea unor proiecte atractive şi utile de educaţie permanentă;
– conservarea şi promovarea valorilor morale, artistice şi tehnice ale comunităţii locale judeţene, precum şi ale patrimoniului cultural naţional şi universal;
– păstrarea şi cultivarea specificului spaţiului cultural în care îşi desfăşoară activitatea;
– stimularea creativităţii şi talentului;
– cultivarea valorilor şi autenticităţii creaţiei populare contemporane şi artei interpretative profesioniste (muzică, coregrafie);
– desfăşurarea unor programe adecvate intereselor şi preocupărilor, de petrecere a timpului liber al populaţiei, valorificând şi obiceiurile tradiţionale;
– dezvoltarea schimburilor culturale pe plan judeţean, naţional şi internaţional;
– promovarea activităţilor lucrative în domeniul artizanatului şi altor domenii specifice tradiţiei şi creaţiei populare.
Art. 6. Ansamblul Folcloric “Doina Tudorenilor” Tudor Vladimirescu are următoarele atribuţii principale:
a) organizează şi desfăşoară spectacole şi alte activităţii cultural-artistice pentru promovarea artei populare;
b) realizează culegeri de folclor în vederea îmbogăţirii repertoriului;
c) promovează obiceiurile şi tradiţiile populare autentice, precum şi valorile creaţiei populare contemporane;
d) iniţiază şi desfăşoară proiecte şi programe de conservare şi transmitere a valorilor morale şi artistice ale spaţiului cultural în care îşi desfăşoară activitatea, precum şi ale patrimoniului naţional şi universal;
e) sprijină formaţiile artistice de amatori prin organizarea şi/sau susţinerea concursurilor şi festivalurilor folclorice;
f) participă la proiecte şi schimburi culturale interjudeţene, naţionale, internaţionale;
g) organizează şi desfăşoară activităţi lucrative în domeniul artizanatului şi a altor domenii specifice tradiţiei şi creaţiei populare;
h) organizează şi realizează şi alte activităţi în conformitate cu obiectul de activitate;
i) acţionează în numele şi pe seama instituţiei pentru impresarierea propriilor producţii şi prestaţii artistice.
Art. 7. În vederea exercitării în condiţii optime a atribuţiilor ce-i revin, Ansamblul Folcloric “Doina Tudorenilor” Tudor Vladimirescu îşi desfăşoară activitatea pe baza unor programe pe stagiuni şi perioade calendaristice care includ: numărul de premiere, numărul de spectacole şi numărul de repetiţii, precum şi obligaţiile membrilor Ansamblului.
Art. 8. Pentru exercitarea atribuţiilor care îi revin şi pentru realizarea activităţilor specifice, Ansamblul colaborează cu instituţii de specialitate, organizaţii neguvernamentale, persoane juridice de drept public sau/si privat şi cu persoane fizice, fără a exprima nici un fel de interese de grup (politice, religioase ş.a.).

CAPITOLUL III PATRIMONIUL
Art. 9. (1) Patrimoniul Ansamblul Folcloric “Doina Tudorenilor” Tudor Vladimirescu este format din drepturi şi obligaţii asupra unor bunuri aflate în proprietatea privată a Comunei Tudor Vladimirescu pe care le primește în administrare, în condițiile legii.
 (2) Patrimoniul Ansamblul Folcloric “Doina Tudorenilor” Tudor Vladimirescu poate fi îmbogăţit şi completat prin achiziţii, donaţii, precum şi prin preluarea în regim de comodat sau prin transfer, cu acordul părţilor, de bunuri, din partea unor instituţii sau autorităţi publice, a unor persoane juridice sau fizice, din ţară sau din străinătate.
 (3) Bunurile mobile şi imobile aflate în administrarea Ansamblul Folcloric “Doina Tudorenilor” Tudor Vladimirescuse gestionează potrivit dispoziţiilor legale în vigoare, conducerea instituţiei fiind obligată să aplice măsurile prevăzute de lege în vederea protejării acestora.

CAPITOLUL IV PERSONALUL SI CONDUCEREA
Art. 10. Personalul Ansamblului se structurează în: personal desemnat de Consiliul Local pentru coordonarea Ansamblului, personal care desfășoară activitatea pe baza de contract de prestări servicii (instructorii de dansuri/coregrafi, corepetitori, etc…) si personal care desfășoară activitatea pe baza de voluntariat ( dansatori etc).
 Art. 11. (1) Ansamblul este condus de un coordonator, care poate fi inspectorul de specialitate din cadrul primariei Tudor Vladimirescu sau una din persoanele cu contract de prestări servicii din compunerea ansamblului.
 (2) Când Coordonatorul Ansamblului este inspectorul de specialitate din cadrul Primariei Tudor Vladimirescu, acesta are statut de personal contractual şi îi sunt aplicabile prevederile Codului Muncii şi celelalte norme legale specifice sectorului bugetar, desfășurând activitatea in subordinea primarului.
Art. 12. Coordonatorul ansamblului are următoarele atribuţii principale:
a. răspunde de întreaga activitate a Ansamblului potrivit normelor legale, Hotărârilor Consiliului Local, dispoziţiilor ordonatorului principal de credite şi prezentului Regulament;
b. supune aprobării Consiliului Local colaborarea Ansamblului cu alte instituții din țară și străinătate;
c. reprezintă şi angajează Ansamblul în raporturile cu persoanele juridice şi fizice din ţară şi din străinătate precum şi în faţa organelor jurisdicţionale;
d. urmăreşte îndeplinirea sarcinilor şi respectarea atribuţiilor de către personalul care desfășoară activitatea pe baza de contract de prestări servicii;
e. informează anual Consiliul Local asupra realizării obiectivelor stabilite şi a prestaţiei Ansamblului, propunând şi măsurile pentru desfăşurarea activităţii în condiţii optime şi asigurarea calităţii proiectelor;
f. îndeplinește atribuţii care derivă din normele legale, Hotărârile Consiliului Local, dispoziţiile ordonatorului principal de credite şi prezentul Regulament.
Art. 13. Personalul care desfășoară activitatea pe baza de contract de prestări servicii trebuie sa dețină studii sau atestat in domeniu, precum si experiența necesară, dovedită prin documente (recomandări, certificate, diplome etc);

CAPITOLUL IV DREPTURI ȘI ÎNDATORIRI
Art. 14. Ansamblul Folcloric “Doina Tudorenilor” Tudor Vladimirescu, prin activitatea sa, urmărește promovarea valorilor culturii tradiționale locale, a portului și dansului popular precum și creșterea prestigiului comunității locale.
Art. 15. Coordonatorul Ansamblului stabilește manifestările cultural artistice la care participă ansamblul, în limita bugetului aprobat de către Consiliul Local al Comunei Tudor Vladimirescu.
Art. 16. Ansamblul Folcloric “Doina Tudorenilor” Tudor Vladimirescu prin, cu aprobarea Consiliului Local al Comunei Tudor Vladimirescu poate încheia contracte de colaborare cu persoane fizice autorizate și juridice, după caz, cu competență în domeniul de activitate al acestuia în vederea bunei desfășurări a activității.
Art. 17. (1) Finanțarea cheltuielilor curente si de capital necesare funcționarii ansamblului se realizează din Bugetul Local al Comunei Tudor Vladimirescu.
 (2) Pentru deplasările ansamblului, coordonatorul acestuia are obligația de a întreprinde toate diligențele necesare pentru asigurarea transportului, cheltuielile aferente urmând a fi decontate din bugetul aprobat.
Art. 18. Programul artistic al ansamblului este stabilit de instructorul - coregraf cu acordul coordonatorului, iar ședințele de pregătire se desfășoară sub directa supraveghere, îndrumare și control a instructorului – coregraf direct responsabil.
Art. 19. Plata instructorului și a celorlalți corepetitori ai echipei de dansuri populare pentru ședințele de pregătire și participare la manifestările cultural artistice ale ansamblului se va face în baza contractului de prestări servicii încheiat între aceștia și  Comuna Tudor Vladimirescu reprezentat legal prin Primar, în limita bugetului aprobat.
Art. 20. (1) Membrii ansamblului, instructorul și ceilalți corepetitori pot primi recompense bănești sau de altă natură în condițiile obținerii unor rezultate meritorii (premii, mențiuni) la manifestările cultural artistice la care participă.
 (2) Natura și cuantumul acestora vor fi stabilite de către Consiliul Local al Comunei Tudor Vladimirescu, în funcție de importanța rezultatelor obținute.
Art. 21. Ansamblul mai poate beneficia de bunuri materiale si fonduri bănești primite sub forma de servicii, donații si sponsorizări, cu respectarea dispozițiilor legale, liberalitățile de orice fel pot fi acceptate numai daca nu sunt grevate de condiții ori sarcini care ar afecta autonomia culturala a instituției.
Art. 22. Ministerul Culturii si Cultelor, alte autorități ale administrației publice centrale, precum si autoritățile administrației publice locale pot susține, material si financiar, singure sau în parteneriat, realizarea unor programe si proiecte culturale, inclusiv turnee în tara ori în străinătate, ale Ansamblului “Doina Tudorenilor” Tudor Vladimirescu.

CAPITOLUL V DISPOZIȚII FINALE
Art. 23. Modificarea prezentului regulament poate fi făcută numai prin hotărâre a consiliului local.




